**Ngohe Aromatawai: Te mahi hāngī**

**Paerewa Paetae Hangarau 91836:** Te tātari i te whai whakaarotanga ki ngā mātāpono Māori i roto i ngā mahi hangarau

**Aronga**: Hangarau 3.1A v1

**Whiwhinga:** 5

**Te Horopaki**

Ko tāu mahi he whakarite whakaaturanga hei āta tātari i te whai whakaarotanga ki ngā mātāpono Māori.

Ka arotake i ngā aupiki me ngā auheke e whakaawe nei i ngā mātāpono Māori, arā, ngā kawenga a te tangata me ngā tikanga taketake nō te ao Māori – te mahi hāngī me ngā momo hangarau ka whakamahia.

Ka aromatawaingia tō whakaaturanga i runga i ngā tātaritanga whakaaro o ngā mātāpono Māori i te mahi hāngī.

**Hei Mahi**

1. Rangahaua ngā mātāpono Māori e pā ana ki te mahi hāngī.
2. Kohukitia ngā āhuatanga o neherā, o nāianei hoki.
3. Tūhuratia ngā tikanga me ngā taputapu, ngā momo kai me ngā take e mahi hāngī ai te tangata.
4. Tirohia te āhua ki te whakapapa o te hāngī, ki ngā kawenga i te marae, tae rā anō ki ngā āhuatanga o te ao hou, pērā i te hokohoko me ngā mahi tāpoi.
5. Whiriwhiria, ā, whakatauhia te whakaawenga me te whaihua o ngā mātāpono Māori ki ngā mahi hāngī ināianei.
6. Whakatakotoria ō whakaaro ki ngā āhuatanga hei kohuki tonu e kaha ake ai te taha ki ngā mātāpono Māori ki aua hangarau hei ngā rā anamata.
7. Whakaritea, ā, whakakitea tō whakaaturanga tukuata hei kai mā ngā mata o te hunga mātakitaki.

Kei wareware, me āta whakarite te roanga o te wā e tutuki pai ai ngā mahi katoa.

**Taunakitanga: Hangarau 91836 Te mahi hāngī**

|  |  |  |
| --- | --- | --- |
| **Taunakitanga mō te Paetae** | **Taunakitanga mō te Kaiaka** | **Taunakitanga mō te Kairangi** |
| Kua oti te whakaaturanga.Kua whakamārama i te whakaawenga o te whai whakaarotanga ki ngā mātāpono Māori i roto i ngā mahi hāngī o mua, o nāianei.Kua whakatau whakaaro ki te whaihua o ngā mātāpono Māori ki ngā mahi hangarau e pā ana ki te hāngī.*Hei tauira:* *Kua whakamārama i ngā mātāpono Māori me te tūhonohono ki ngā atua o te taiao pērā i a Papatūānuku, i a Rongo, i a Rūaumoko. Kua rangahaua ngā tikanga o te manaaki, o te whāngai i te manuhiri. Kua whai whakaaro anō ki ngā āhuatanga o te tauhokohoko me ngā momo taputapu e whakamahia ana kia māmā ai te whakarite hāngi hei hokonga mā ngā wae tāpoi.* | Kua hōhonu ngā whakamārama me ngā pitopito kōrero i te whakaaturanga tukuata.Kua hōhonu te whakamārama i te whakaawenga o te whai whakaarotanga ki ngā mātāpono Māori i roto i ngā mahi hāngī. Kua āta taunakitia ngā kōrero ki ngā hua i te puta i te rangahau.*Hei tauira:**Kua hōhonu te whakamārama i ngā pānga o ngā momo tāngata e whakamahi ana i ngā hangarau mō te whakarite hāngi. Kua rangahau, kua matapaki i ngā momo mātāpono Māori e whakamahia ana e ēnei tāngata me tā rātou whakawhanake anō i ngā hangarau kia tutuki ai te mahi whakarite hāngi.* | Kua tino mātau te whakatakoto whakaaro me ngā matapakinga i te whakaaturanga tukuata.Kua mātau te whakatakoto whakaaro ki ngā mātāpono Māori i roto i ngā mahi hangarau e pā ana ki te hāngī.Ka whakaputa whakaaro e kaha atu ai te taha whai whakaaro ki ngā mātāpono Māori o ngā mahi hangarau, ā, ka āta taunaki.*Hei tauira:**Kua puta ngā whakaaro ake ki te whanaketanga me te whaihua o ngā mātāpono Māori ki ngā mahi hangarau.* *Kua mātau te whakatakoto i ngā whakaaro e kaha ake ai te taha ki ngā mātāpono Māori i roto i ngā mahi hāngī i te ao hurihuri tae atu ki ngā rā anamata.* |